Source: http://robertmusumeci.com/index.php/law-blog/item/375-law-blog-il-qorti-tiddeciedi-li-l-hajt-jista-jkompli-jitghabba
Timestamp: 2020-07-09 23:39:31+00:00
Document Index: 1749752

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

LAW BLOG: Il-Qorti tiddeċiedi li l-ħajt jista’ jkompli jitgħabba
Dak li se nittratta llum huwa mandat ta’ inibizzjoni fl-ismijiet Michael Farrugia u martu Loreta Farrugia -vs- Omar Ellul fejn ir-rikorrenti talab lill- Qorti żżomm l-intimat ‘milli jagħmel jew ikompli jagħmel xogħol ta' bini jew estensjoni vertikali fuq il-ħajt diviżorju’ li jifred il-proprjeta’ tal-partijiet.
Ir-rikorrenti allegaw illi l-intimat m'għandux dritt juża l-ħajt diviżorju eżistenti għaliex dan kien mibni kollu fuq l-art tagħhom u allura huwa proprjeta' assoluta tagħhom. Minnu nnifsu dan huwa ġja punt interessanti għaliex dak li ma qalux ir-rikorrenti hu li meta ħajt diviżorju ikun inbena fuq il- proprjeta’ ta' dak li jkun, ma jfissirx li dak viċin awtomatikament ma jistax iqabbad miegħu. Fil-fatt, l-Artikolu 418 tal-Kodiċi Ċivili jgħid hekk:
‘(1) Kull sid jista’ wkoll jagħmel komuni, kollu jew biċċa minnu, ħajt li jmiss mal-fond tiegħu, billi jħallas lil sid dan il-ħajt in-nofs ta’ kemm jiswa kollu, jew in-nofs ta’ kemm tiswa l-biċċa li hu jkun irid jagħmel komuni, u n-nofs ta’ kemm tiswa l-art li fuqha l-ħajt ikun mibni, u billi jagħmel ukoll ix-xogħlijiet li jkunu meħtieġa sabiex ma ssirx ħsara lill-ġar’
Madankollu, il-Qorti, f’dan il-każ, ma daħlitx fil-mertu jekk il-ħajt diviżorju hux mibni kollu fuq l-art proprjeta' tar-rikorrenti, jew jekk hux mibni nofsu fuq l-art tar-rikorrenti u nofsu fuq l-art tal-intimati. Il-Qorti wisq anqas għamlet osservazzjonijiet in kwantu għall-Artikolu 418 hawn fuq ċitat u kif dan allura seta' jinċidi fuq il-pretensjonijiet tar-rikorrenti. Il-Qorti kkunsidrat biss li qabel beda x-xogħol l-intimat, min-naħa tiegħu gja' kien hemm ingaljar antik fil- ħajt diviżorju eżistenti u għalhekk iddeċidiet li x-xogħol jista’ jitkompla. Dan, irrispettivament minn kemm hu wiesgħa l-ħajt diviżorju. Mingħajr ma espremiet ruħha b’mod espliċitu, il-Qorti donnha riedet timplika li ladarba l-ħajt in kwestjoni kien evidentement ġja mgħobbi (għaliex kien fih l-ingall), ma kienx hemm raġuni għaliex il-ħajt ma setax jerġa jitgħabba.
Last modified on19, June 2020
LAW BLOG: The dangers of the ERGA OMNES rule
LAW BLOG: Yorgen Fenech -vs- L-Avukat tal-Istat u s-Suprintendent tas-Saħħa Pubblika
LAW BLOG: Probation Orders
LAW BLOG: Il-Planning Authority
LAW BLOG: It-Tribunal tal-Planning mar online
LAW BLOG: Tonio Borg
LAW BLOG: Il-Qorti t’Għawdex tippermetti li x-xogħol jitkompla
Copyright © 2017-20 Robert Musumeci. Avukat - Perit. All rights reserved.